L’alcalde de Burjassot, Rafa García, engega la campanya “Alcalde a domicili”
2025-07-24

Rafa García, alcalde de Burjassot, engega una nova campanya de proximitat entre els veïns de la ciutat. “Alcalde a domicili” és la nova forma en què els veïns de Burjassot podran comunicar-se amb el seu alcalde. En paraules de García “que millor manera de poder parlar amb mi, qui vulga i així ho desitge, que podent anar a casa de les persones que estiguen interessades per parlar dels problemes de Burjassot. Qualsevol veí pot, a partir de ja, concertar una entrevista amb mi i acudiré a casa de qui així ho desitge per conversar amb els assistents sobre els problemes de la nostra ciutat.”

En la web de l’Ajuntament de Burjassot, en la secció de l’Alcalde, la campanya ja està en marxa. El tràmit és molt senzill, els veïns i les veïnes de Burjassot poden sol·licitar la visita de l’alcalde al seu domicili remetent un correu a alcaldia@ayto-burjassot.org amb les dades del sol·licitant i reunint un mínim de cinc persones més per debatre sobre aspectes municipals que siguen del seu interés. Quan siga rebuda la petició, Alcaldia confirmarà la cita en un termini de cinc dies. Les visites podran ser sol·licitades tant en horari de matí com de vesprada, facilitant d’aquesta forma la possibilitat d’entrevistar-se amb l’alcalde a aquelles persones que tinguen obligacions en diferents horaris. Així mateix, es pot sol·licitar la visita cridant al 96 316 05 03 o en persona en el despatx del secretari d’Alcaldia.

“Espere que els ciutadans de Burjassot s’animen i participen en aquesta campanya, ja que buscar solucions entre tots, debatre i ser constructius és una gran manera de treballar per Burjassot, la participació de tots és molt important, i per açò engeguem aquesta nova idea, amb l’objectiu d’acostar el màxim possible el govern de la ciutat a les seues veïnes i veïns”, declara l’alcalde.